**REZOLUȚIA**

**CONGRESULUI AVOCAȚILOR** din 17-18 iunie 2022

privind elaborarea și adoptarea de către Uniunea Națională a Barourilor din România a **Strategiei pentru adaptarea profesiei de avocat la cerințele transformării digitale a sistemului judiciar, interconectarea formelor de exercitare a profesiei si a Barourilor la platforma națională de interoperabilitate**

**Având în vedere că:**

* **Pe plan mondial, profesia de avocat**, confruntată cu impactul digitalizării și informatizării, specific societăților informatizate își adaptează profilul -țintă al modelului de avocat către profesioniști capabili ca în interpretarea și aplicarea dreptului, utilizând elemente de IT, pentru datele și informațiile obiective, stocate, culese, analizate sa utilizeze sisteme ale tehnologiei informațiilor în continua evoluție
* Tendința accentuată a sistemelor avansate de prelucrări date de a dezvolta tehnicile de diagnostic juridic și de a furniza tactici și strategii de apărare inclusiv prin valorificarea emoțiilor și intuiților, necesare pentru dezvoltarea unui raționament bazat pe conștiință, SPECIFIC UMAN,
* **Modernizarea și digitalizarea sistemelor judiciare, precum și a procedurilor judiciare**, – *Cyberjustiția*, **constituie obiective strategice în proiecte europene** care prefigurează și încurajează politicile publice de reorganizare a serviciilor judiciare utilizând facilitățile IT&C
* **Prin politici publice asumate**, în România, transformarea digitală a sistemului judiciar vizează **trecerea la documente electronice simultan cu accelerarea utilizării semnăturilor și sigiliilor electronice, modernizarea registrelor naționale, creșterea interoperabilității cu autorități publice naționale și din UE, întărirea securității cibernetice și a guvernanței IT**, ca parte definitorie a îmbunătățirii/facilitării accesului la informație și eficientizarea proceselor în tot sistemul judiciar,

**Pentru a asigura adaptarea rapidă și integrarea profesiei de avocat și a avocaților la exigențele/standardele/procedurile impuse de procesul transformării digitale la nivelul sistemului judiciar si al autorităților publice naționale și din UE,**

**CONGRESUL AVOCATILOR** din 17-18 iunie 2022, **adoptă prezenta**

**REZOLUȚIE**:

**I.** Consiliul Uniunii Naționale a Barourilor din România cu consultarea Barourilor și a avocaților, **va elabora și va adopta, până la 31 decembrie 2022**, ***Strategia pentru adaptarea profesiei de avocat la cerințele transformării digitale a sistemului judiciar, interconectarea formelor de exercitare a profesiei si a Barourilor la platforma națională de interoperabilitate,*** prin inițierea, dezbaterea și adoptarea de măsuri privind:

I.1 Stabilirea, împreună cu Ministerul Justiției a unor fluxuri si proceduri menite sa faciliteze, in regim automat, accesul avocaților, cu drept de exercitare a profesiei, la *Dosarul judiciar digital* (”Dosarul electronic”);

I.2. Stabilirea, împreună cu Ministerul Justiției, a unor standarde de lucru si proceduri pentru a generaliza utilizarea documentelor electronice, inclusiv a prezentării și administrării probelor în format digital;

I.3 Dotarea Barourilor cu infrastructură (servere, storage, echipamente LAN/WAN) și dotarea cu stații de lucru și alte echipamente de tip birou pentru eficientizarea activității și reducerea riscurilor operaționale în relațiile cu autoritățile cu care avocații intră în contact în exercițiul profesiei de avocat

I.4. Stabilirea și implementarea unor politici de alocare/recunoaștere/asumare a identității unice digitale, pentru interacțiunea avocaților, a formelor de exercitare a profesiilor cu autoritățile publice

I.5. Generalizarea utilizării semnăturilor și sigiliilor electronice de către avocați, în raport de măsurile legale adoptate pentru întărirea siguranței si confidențialității transferurilor de date, interoperabilității și securității cibernetice;

I.6 **Inițierea și formarea avocaților în domeniul politicilor de guvernanță IT, de securitate cibernetică pentru protecția datelor personale (GDPR)** și de resurse umane pentru specialiștii IT din sectorul activității specific profesiei de avocat;

I.7 **Inițierea și încheierea de parteneriate cu Ministerul Justiției, Ministerul Public , C.S.M., Ministerul de Interne, O.C.P.I, A.N.A.F., alte profesiile juridice liberale pentru conlucrarea profesiei de avocat în identificarea și adoptarea soluțiilor tehnice, legislative și administrative impuse de politicile publice din domeniul digitalizării sistemului judiciar, în special privind obiectivele Proiectului** ”*Dosarul judiciar digital (”Dosarul electronic”*), accesul la portalul just.ro. relaționarea cu ANAF, O.C.P.I. În acest sens se impun a fi avute în vedere:

I.7.1 Standardizarea și simplificarea actelor de procedură: simplificarea și sintetizarea actelor emise de părțile la proces, precum și a înscrisurilor ca mijloace de proba (contracte, acte adiționale, corespondența părților, s.a.);limitarea formatului, a paginației cererilor și a notelor scrise, luând ca exemplu normele de procedură din regulamentele CEDO și CJUE (ex. cererea la CEDO este standardizată, cu rubrici prestabilite în formularul tipizat, limitată la 11-13 pagini, din care 3 pentru ”expunerea faptelor” și 2 pentru ”prezentarea încălcărilor Convenției”); **comunicările actelor de procedură ale instanței și a citațiilor în format electronic**

I.7.2 Structurarea standard a hotărârilor judecătorești și arbitrale sub aspect privind: stilul, calitatea și formatul redacțional al hotărârilor judecătorești, forma literală, stilul îngrijit și strict, selecția argumentelor, **distincția între considerentele de fapt și raționamentul juridic, respectarea rânduielilor sintactice și gramaticale, motivarea autentică a actelor de procedură ale instanței și ale părților : interdicția formulei ”copy-paste”, a paginației narative excesive, limitarea întinderii considerentelor, s.a.**

I.7.3 Elaborarea unui ”**Ghid de bune practici**” **pentru instanțele judecătorești și participanții la procedurile judiciare, inclusiv cu privire la procedura videoconferinței, pentru a se asigura un echilibru real în raportul dintre principiile și garanțiile fundamentale ale procesului judiciar și cerințele digitalizării, în principal privind:(i) accesul liber la justiție, dreptul la un proces echitabil, într-un timp rezonabil și la un tribunal independent și imparțial;(ii)contradictorialitatea și dreptul la apărare-piloni de neschimbat în procesul judiciar și (iii) garantarea efectivă a principiul oralității.**

I.8 **Respectarea strictă a următoarelor principii fundamentale** in masuri/proceduri administrative relative la digitalizarea sistemului judiciar:

– **principiul transparenței, integrității și imparțialității** în desfășurarea metodologiilor de prelucrare a datelor și de auditare externă;

– **principiul cooperării și al controlului utilizatorilor procedurilor digitalizate**;

– **principiul nediscriminării în asigurarea implementării și utilizării digitalizării** în sistemul judiciare

-**principiul garantării și respectării drepturilor și libertăților fundamentale, al compatibilității instrumentelor și practicilor inteligenței artificiale cu acestea**.

I.9 **Dezvoltarea unor Proiecte-pilot** privind cooperarea dintre Barouri și autoritățile publice privind implementarea masurilor legale vizând trecerea la folosirea în justiție a documentelor electronice , accelerarea și generalizarea procesului de utilizare a semnăturilor și sigiliilor electronice, modernizarea registrelor de evidență ale avocaților în format digital, **interoperabilitatea avocaților cu autoritățile publice, în special cele din domeniul judiciar**, din România și din UE, **îmbunătățirea accesului la informație juridica, întărirea securității cibernetice .**

II. Despre aducerea la îndeplinire a prezentei Rezoluții adoptate de Congresul Avocaților, Consiliul Uniunii Naționale a Barourilor din România:

II.1. **va informa periodic avocații cu privire la măsurile întreprinse și deciziile adoptate, ori Proiectele inițiate, printr-o rubrică specială organizată pe website-ul** [**www.unbr.ro**](http://www.unbr.ro)**, dedicată măsurilor de elaborare și finalizare a** Strategiei profesiei de avocat privind digitalizarea profesiei,

II.2. v**a asigura mijloacele de consultare on-line și de realizare a schimburilor de informații, propuneri, Proiecte inițiate de avocați, forme de exercitare a profesiei, Barouri** printr-o *Platformă națională a profesiei de avocat privind digitalizarea profesiei*, care **va fi pusă în funcțiune după finalizarea și adaptarea Strategiei ce face obiectul prezentei hotărâri.**

Adoptată în Congresul avocaților din România, azi 18 iunie 2022